Source: http://www.bihon.ro/meciul-anului-pentru-handbalistii-de-la-csm-oradea/1947406
Timestamp: 2019-08-24 17:58:30+00:00

Document:
Meciul anului pentru handbaliștii de la CSM Oradea - BIHON
la	6. decembrie 2017 14:31	 Reactualizat la:	 6. decembrie 2017 14:40
CSM Oradea şi CSM Făgăraş se întâlnesc joi, la Arena „Antonio Alexe”, cu începere de la ora 18:00, în optimile de finală ale Cupei României la handbal masculin.
După un tur perfect de campionat în Seria B a Diviziei A, în care a mers din victorie în victorie, echipa orădeană se află azi în faţa unui examen infinit mai dificil, în compania formaţiei CSM Făgăraş, componentă a Ligii Naţionale.
Căpitanul formaţiei noastre, Cosmin Liberţ, afirmă că echipa se va bate pentru un rezultat pozitiv. „Faptul că am ajuns să jucăm în Cupa României este o încununare a muncii noastre, a antrenorilor şi a întregii echipe. Trebuie să fim conştienţi că ne aşteaptă un meci foarte dificil. Lumea are poate impresia că Făgăraşul este o echipă abordabilă, pentru că ocupă penultimul loc în Liga Naţională. Este o impresie greşită, pentru că este o formaţie redutabilă, experimentată. Are şase-şapte jucători valoroşi şi o bancă lungă, spre deosebire de noi, care avem un lot tânăr şi o bancă foarte scurtă. Va trebui să facem un meci foarte bun pentru a avea şanse la victorie”, a declarat Liberţ.
Căpitanul orădenilor mizează pe aportul publicului local. „Sprijinul suporterilor noştri poate avea un rol important în acest meci. Sperăm să ne încurajeze şi să pună presiune pe adversari. Noi nu avem ce să pierdem, vrem să practicăm un handbal cât mai bun, astfel încât lumea să fie mulţumită la finalul partidei. Nu putem promite victoria, dar este sigur că ne vom bate pentru a câştiga”, a conchis Cosmin Liberţ. Accesul publicului este liber.
De ce arbitri din Târgu Jiu?
Partida CSM Oradea – CSM Făgăraş va fi condusă de arbitrii Anton Drăgănescu şi Adrian Eremia, ambii din Târgu Jiu. Fără a face un proces de intenţie, nu putem ignora faptul că FR Handbal a făcut o delegare cel puţin neinspirată a celor doi arbitri, în condiţiile în care ambii sunt din Târgu Jiu. Se ştie faptul că echipa orădeană se bate pentru promovarea în Liga Naţională chiar cu CSU „Constantin Brâncuşi” Târgu Jiu, echipă pe care a învins-o în urmă cu trei săptămâni. În plus, antrenorul adversarei de azi, Liviu Andrieş, este originar tot din Târgu Jiu. Nu punem la îndoială în niciun caz corectitudinea şi integritatea morală a arbitrilor Drăgănescu şi Eremia, dar parcă totuşi ar fi fost mai bine să fie evitată o astfel de delegare.
Taguri: CSM Făgăraş, csm oradea, cupa romaniei, handbal masculin

References: CSM 

CSM 
 CSM 
 CSM 
 CSM 
 CSM 
 CSM 
 csm